Visos chirurginės procedūros, taip pat ir dantų implantacija, gali turėti komplikacijų. Jų padeda išvengti tikslus ir atidus gydymo planavimas. Planuojant implantaciją, pacientui būtina bendradarbiauti su gydytoju odontologu – burnos chirurgu, išsamiai atsakyti į jo užduodamus klausimus. Planuodamas gydymą, gydytojas atlieka 3D tyrimą, vizualią apžiūrą ir remiasi paciento pateikta sveikatos istorija.
Bendra paciento sveikatos būklė turi įtakos implanto prigijimo ir kitų chirurginių procedūrų sėkmei. Todėl pacientui būtina su gydytoju išsamiai aptarti savo sveikatos būklę, ypač, jei pacientas turi kraujo krešėjimo sutrikimų, infekcijų, alergijų, sinuso ar kitų ligų. Vartojami medikamentai taip pat gali turėti įtakos chirurginei procedūrai.
Dantų implantacija yra laikoma viena efektyviausių odontologinio gydymo procedūrų, o implantų prigijimo rodiklis yra itin aukštas. Komplikacijos įvyksta retai, jas gali sukelti infekcijos, danties implanto perkrova, aplinkinių audinių (nervų, kraujagyslių, dantų) pažeidimas, netikslus danties implanto pozicionavimas ar prasta žandikaulio kaulo kokybė.
Viso to padeda išvengti atidus, tikslus ir rūpestingas planavimas, atliekamas patyrusio ir kvalifikuoto gydytojo odontologo – burnos chirurgo. Daugeliu atveju po komplikacijų ir jų gijimo gali būti atliekama pakartotinė danties implantacija.